| Bilag 21 – Virksomhedsoverdragelse og medarbejdere |
| --- |

[Projektnavn]

[Måned + år]

[**Vejledning til Kunden**

Vejledning til Kunden er angivet i skarpe parenteser og markeret med gult. Ud over denne generelle vejledning kan bilaget indeholde en række specifikke vejledninger til Kunden.

Dette standardbilag er et kategori A-bilag. Kategori A betyder, at standardbilaget er klar til brug evt. med mindre tilpasninger og konkrete forretningsmæssige beslutninger. Det skal dog verificeres, at standardbilaget er dækkende for Kundens behov.

Vejledning til Kunden har til formål at vejlede Kunden til at færdiggøre standardbilaget til anvendelse i en konkret kontrakt. Dette bilag skal således tilpasses i overensstemmelse med Kundens konkrete forhold og den øvrige tilpasning af standardkontraktmaterialet.

Dette Bilag kan anvendes både i situationen, hvor Ydelserne udbydes som et førstegangsudbud (outsourcing), og hvor det genudbydes (gensourcing) og skal overdrages fra en Afgivende Leverandør til Leverandøren.

Såfremt Kontrakten er omfattet af de udbudsretlige regler, skal bilaget tilpasses i overensstemmelse hermed. Dette vil ofte indebære, at bilaget og vejledning til Leverandøren skal afstemmes med udbuddets udbudsbetingelser, der beskriver udbudsprocessen og rammerne for konkurrencen.

Vejledning til Kunden bør slettes, inden kontraktmaterialet offentliggøres.]

*[****Vejledning til Leverandøren***

*Vejledning til Leverandøren er angivet med kursiv i skarpe parenteser som denne. Ud over denne generelle vejledning indeholder bilaget en række specifikke vejledningstekster til Leverandøren.*

*Leverandøren skal udfylde kravmatricen sidst i bilaget.*

*Leverandøren skal ikke ændre i bilaget, medmindre dette specifikt er angivet i vejledning til Leverandøren, eller hvor det er markeret på anden vis.*

*I Kontrakten er der henvist til Bilag 21, Virksomhedsoverdragelse og medarbejdere i følgende punkter:*

* *Punkt 17.2 (Overtagelse af medarbejdere)*
* *Punkt 57.3 (**Overdragelse af medarbejdere til Kunden eller Kundens fremtidige leverandør)*

*Vejledning til Leverandøren slettes inden kontraktunderskrift.]*

Indholdsfortegnelse

[1. Indledning 4](#_Toc517171380)

[2. Overtagelse af medarbejdere 4](#_Toc517171381)

[3. Overdragelse af medarbejdere i forbindelse med KOntraktens ophør 6](#_Toc517171382)

[4. Kravmatrice 9](#_Toc517171383)

Underbilag

1. Liste over medarbejdere

# Indledning

Formålet med dette bilag er at beskrive de vilkår, som Leverandøren skal opfylde, såfremt Leverandøren skal overtage medarbejdere fra Kunden eller fra en Afgivende Leverandør i forbindelse med Kontraktens indgåelse.

Bilaget beskriver ligeledes de forpligtelser og vilkår, som Leverandøren skal opfylde, såfremt medarbejdere hos Leverandøren skal overdrages til Kunden eller en Modtagende Leverandør i forbindelse med Kontraktens ophør.

# Overtagelse af medarbejdere

1. *Overtagelse af medarbejdere*

Leverandøren skal med virkning fra [Transitionsdagen] overtage de medarbejdere fra Kunden eller den Afgivende Leverandør, som fremgår af dette bilag og som overdrages i henhold til Virksomhedsoverdragelsesloven.

De omfattede medarbejdere er oplistet i Bilag 21.a med anførelse af sådanne oplysninger om medarbejdernes væsentlige ansættelsesforhold, som Kunden eller den Afgivende Leverandør rimeligvis skønner nødvendige eller hensigtsmæssige.

Kunden eller den Afgivende Leverandør vil i Transition Ind med et interval på [indsæt passende periode] opdatere og fremsende Bilag 21.a til Leverandøren.

1. *Ansættelsesvilkår*

Leverandøren skal overtage medarbejderne, jf. K-1, på vilkår, der mindst svarer til de for de respektive medarbejdere gældende ansættelsesvilkår.

Leverandøren skal således med virkning fra [Transitionsdagen] indtræde i samtlige af Kundens eller den Afgivende Leverandørs rettigheder og forpligtelser overfor de medarbejdere som overtages, herunder rettigheder og forpligtelser i henhold til kollektiv overenskomst og aftale, bestemmelser om løn- og arbejdsforhold, der er fastsat eller godkendt af offentlig myndighed og individuelle aftaler om løn- og arbejdsforhold.

1. *Risiko*

Leverandøren skal tåle eventuelle ændringer i medarbejdergruppen omfattet af Bilag 21.a i perioden fra tilbudsafgivelsen og frem til [Transitionsdagen].

Kunden og den Afgivende Leverandør er dog forpligtet til ikke at afskedige medarbejderne omfattet af Bilag 21.a, foretage ændringer i deres ansættelsesvilkår eller tilføje yderligere medarbejdere til Bilag 21.a, uden forinden at have indhentet Leverandørens samtykke. Det gælder dog ikke ændringer, der gennemføres som led i den almindelige drift.

1. *Gennemførsel af overtagelsen*

Senest [2 måneder før Transitionsdagen] vil Leverandøren fra Kunden eller den Afgivende Leverandør modtage alle aktuelle oplysninger og dokumenter, herunder ansættelseskontrakter, der er nødvendige for Leverandørens fortsættelse af de i Bilag 21.a oplistede medarbejderes ansættelsesforhold.

1. *Friholdelse*

Leverandøren skal friholde Kunden og den Afgivende Leverandør for ethvert krav fra de medarbejdere, der i henhold til dette Bilag 21 skal overtages af Leverandøren, og som vedrører perioden efter [Transitionsdagen].

Hvor medarbejdere overtages fra Kunden, skal Kunden eller den Afgivende Leverandør friholde Leverandøren for ethvert krav fra de medarbejdere, der i henhold til dette Bilag 21 skal overtages af Leverandøren og som vedrører perioden før Transitionsdagen.

Krav som er fremsat af medarbejdere på baggrund af, at overtagelsen udgør en væsentlig ændring af de overtagne medarbejderes ansættelsesvilkår skal uanset ovenstående anses at relatere sig til perioden efter Transitionsdagen og er dermed et anliggende for Leverandøren.

1. *Refusionsopgørelse*

Leverandøren skal senest [30 Dage efter Transitionsdagen] modtage en refusionsopgørelse fra [Kunden/den Afgivende Leverandør], der afspejler medarbejdertilgodehavender m.v. indtil [Transitionsdagen]. Refusionsopgørelsen omfatter krav, der er optjent af medarbejderne indtil [Transitionsdagen], herunder pro-rata bonus, overarbejdstidsbetaling, optjent afspadsering, feriefridage, feriepenge og øvrige opsparede personalegoder. Feriepengeforpligtigelser indgår med samme beløb som Kunden og den Afgivende Leverandør ved en fratræden ville afregne med Feriekonto.

Leverandøren skal tilkendegive om refusionsopgørelsen godkendes eller afvises ved Meddelelse senest [30 Dage] efter modtagelse af refusionsopgørelsen. I tilfælde af afvisning skal Leverandøren rimeligt begrunde, hvorfor refusionsopgørelsen ikke kan godkendes.

Såfremt Leverandørens Meddelelse ikke er modtaget senest [30 Dage] efter Leverandørens modtagelse af refusionsopgørelsen, anses refusionsopgørelsen som godkendt.

1. *Refusionsopgørelsens skyldige beløb*

Leverandøren skal betale skyldige beløb ifølge refusionsopgørelse senest [30 Dage] efter refusionsopgørelsen er godkendt eller anses for godkendt af Leverandøren. Ved forsinket betaling svares rente med rentelovens til enhver tid gældende rentesats.

1. *Kommunikation og høring*

Leverandøren skal i samarbejde med Kunden eller den Afgivende Leverandør udarbejde og implementere en samlet kommunikations- og høringsplan for alle aspekter af Leverandørens overtagelse af medarbejdere, og som er i overensstemmelse med Virksomhedsoverdragelsesloven.

# Overdragelse af medarbejdere i forbindelse med KOntraktens ophør

1. *Overdragelse*

Såfremt Kunden anmoder herom, skal Leverandøren ved Kontraktens ophør overdrage de af Leverandørens (og eventuelle Underleverandørers) medarbejdere, der hovedsageligt har været beskæftiget med levering af Ydelserne, til Kunden eller den Modtagende Leverandør efter Kundens valg. Overdragelsen skal ske i overensstemmelse med principperne i Virksomhedsoverdragelsesloven.

Medmindre Kunden anmoder herom, er Kunden eller en Modtagende Leverandør således ikke forpligtet til at overtage Leverandørens medarbejdere ved Kontraktens ophør, medmindre sådanne medarbejdere er omfattet af Virksomhedsoverdragelsesloven.

Dette K-9 finder anvendelse uanset baggrunden for Kontraktens ophør og både ved helt og delvist ophør. Ved delvist ophør af Kontrakten kan Kunden dog alene vælge overdragelse af medarbejdere for så vidt angår de af Leverandørens medarbejdere, der er beskæftiget med den del af Ydelserne, der bortfalder som følge af det delvise ophør.

Kunden tilkendegiver ved Meddelelse sin beslutning om overdragelse af Leverandørens medarbejdere samtidig med at Kunden giver Meddelelse om opsigelse eller ophævelse af Kontrakten. Ved ordinært ophør, jf. Kontraktens punkt 54.1, skal Meddelelse ske senest [6 måneder] før Kontraktens ophør.

1. *Oversigt over ansættelsesvilkår*

Leverandøren skal inden for [30 Dage] efter Kundens anmodning herom udarbejde en oversigt over alle væsentlige ansættelsesvilkår for de af Leverandørens (og eventuelle Underleverandørers) medarbejdere, der hovedsageligt har været beskæftiget med levering af Ydelserne, og som omfattes af opsigelsen og/eller ophævelsen. Oversigten skal indeholde alle oplysninger, som Kunden rimeligvis skønner nødvendige eller hensigtsmæssige.

1. *Ændringer*

Leverandøren er forpligtet til ikke at opsige medarbejdere eller på anden måde bringe deres ansættelse til ophør, uden Kundens forudgående samtykke, når Kunden ved Meddelelse har tilkendegivet beslutning om overdragelse.

Leverandøren er endvidere, efter Kunden ved Meddelelse har tilkendegivet beslutning om overdragelse, jf. K-10, forpligtet til ikke at omplacere medarbejdere uden Kundens forudgående samtykke for så vidt omplaceringen medfører, at medarbejderne ikke overdrages til Kunden.

Endelig er Leverandøren forpligtet til ikke at foretage ændringer i de omfattede medarbejderes ansættelsesvilkår, uden forinden at have indhentet Kundens samtykke. Det gælder dog ikke ændringer, der gennemføres som led i den almindelige drift.

1. *Friholdelse*

Leverandøren skal friholde Kunden og den Modtagende Leverandør for ethvert krav fra de medarbejdere, der i henhold til dette Bilag 21 skal overdrages af Leverandøren, og som vedrører perioden før Overdragelsesdagen.

Hvor medarbejdere overdrages til Kunden, friholder Kunden Leverandøren for ethvert krav fra de medarbejdere, der i henhold til dette Bilag 21 skal overdrages af Leverandøren, og som vedrører perioden efter Overdragelsesdagen.

Hvor medarbejdere overdrages til Modtagende Leverandør, friholder den Modtagende Leverandøren for ethvert krav fra de medarbejdere, der i henhold til dette Bilag 21 skal overdrages af Leverandøren, og som vedrører perioden efter Overdragelsesdagen.

Krav som er fremsat på baggrund af, at overdragelsen udgør en væsentlig ændring af de overdragne medarbejderes ansættelsesvilkår skal anses at relatere sig til perioden efter Overdragelsesdagen.

1. *Refusionsopgørelse*

Leverandøren skal udarbejde en refusionsopgørelse, der afspejler medarbejdertilgodehavender m.v. indtil Overdragelsesdagen. Refusionsopgørelsen omfatter krav, der er optjent af medarbejderne forud for Overdragelsesdagen, herunder pro-rata bonus, overarbejdstidsbetaling, optjent afspadsering, feriefridage, feriepenge og øvrige opsparede personalegoder. Feriepengeforpligtigelser skal indgå med samme beløb som Leverandøren ved en fratræden ville afregne med Feriekonto.

Leverandøren skal sende refusionsopgørelsen til Kunden og den Modtagende Leverandør senest [30 Dage efter Overdragelsesdagen].

1. *Kommunikation og høring*

Leverandøren skal medvirke og bidrage til opfyldelsen af Kundens og Modtagende Leverandørs kommunikations- og høringsforpligtelser over for de af Leverandørens medarbejdere, der skal overdrages til Kunden eller den Modtagende Leverandør for alle aspekter af Leverandørens overdragelse af medarbejdere, og som er i overensstemmelse med Virksomhedsoverdragelsesloven.

# Kravmatrice

[Kravmatricen skal færdiggøres konkret. Såfremt Kontrakten er omfattet af udbudsreglerne, skal matricen færdiggøres i overensstemmelse med de konkrete udbudsretlige beslutninger, herunder med udbuddets udbudsbetingelser, jf. også den generelle vejledning til Kunden.]

*[Leverandøren skal udfylde kravmatricen med angivelse af graden, hvormed kravene i dette Bilag 21 er opfyldt.]*

| Krav ID | Udbudsretlig kravrubricering | Opfyldelsesgrad (Helt / Opfyldes delvist / Opfyldes ikke) | Leverandørens beskrivelse eller reference til løsningsbeskrivelse i separat dokument |
| --- | --- | --- | --- |
| K-1 |  |  |  |
| K-2 |  |  |  |
| K-3 |  |  |  |
| K-4 |  |  |  |
| K-5 |  |  |  |
| K-6 |  |  |  |
| K-7 |  |  |  |
| K-8 |  |  |  |
| K-9 |  |  |  |
| K-10 |  |  |  |
| K-11 |  |  |  |
| K-12 |  |  |  |
| K-13 |  |  |  |
| K-14 |  |  |  |